Ersamen unde wysen mannen, heren borgermester unde radmanne der stat Revele, unsen leven, besundergen guden vrunden. Wy don jw myt ersamer grote wytlik, also wy vornomen hebben, dat in juwe stat gekomen ys ein grot misdeder, sin name ys genomet Herman Smyt, de uns unse stat so jamerliken vorbrant hevet unde uns enen unvo[r]winliken schaden gedan hevet. Item also dat vur overwoldich wart in dem closter, do nam de vurgenomede Herman syne yseren tangen unde hamer unde lep in sancte Henrix domkerke unde brak dar up beslagene stocke, dar Godis offer inne was, unde nam dat gelt myt sich ut dem lande. Ok is uns berycht, dat gy den vurgenomeden Herman hebben in juwe velicheit genomen. Wy hopen des to juwer ersamer vorsichticheit, dat gy sodanne personen unde enen groven misdeder nicht en velegen vor sodanne vurgenomede sake, also de vurschreven Herman in dem lande gedan hevet. Item wy senden to juwer ersamcheyt twe unser medeburgers, Hans Knesten unde Jacob Laurensson, to behinderen unde to bekummerende den vurschreven misdeder Herman. Unde mochte dat wesen, so ys dat unse hogelike unde vruntlike bede to juwer ersamcheit, dat gy uns willen senden den vurschreven Herman hir to Abo by unsen medeborgers Hans unde Jacobe vurgenomet, wente uns dar grote macht an licht umme sake wille. Unde mach dat nicht geschen hir overtosenden, so bidde wy juwe ersamcheit begerende myt vlite, dat gy unsen medeborgers, also Hans unde Jacob vurschreven, wesen gunstich unde beholpelik mit jwme rechte, also dat deme misdeder Herman recht weddervare. Ersamegen unde vursichtigen heren unde besundergen guden vrundes. Bewyset jw hir vruntliken an. Dat willen wy altiit vurschulden myt allem gude, wor wy mogen. Nicht mer to dusser tiit, siit Gode alzmechtigen bevolen to ewigen thiiden. Geschreven under unser stat ingesegel, in deme xxix jar uppe vincula Petri. Borgermester unde radmanne tho Abo. Adress: Den ersamen wysen unde beschedenen mannen, borgermester unde radmanne tho Revele, unsen leven vrunden, kome desse breff myt werdycheit.